২৫ তারিখেই ডয়চে ভেলে সংশ্লিষ্ট আনসার কর্মকর্তার উদ্ধৃতি দিয়ে জানিয়েছিল যে, ঘরে একজন প্রবেশ করেছিল এবং তাকে ক্লোজড করা হয়েছে। আন্তঃবাহিনী জনসংযোগ পরিদপ্তরের পরিচালককে উদ্ধৃত করে ডয়চে ভেলে আরো জানিয়েছিল যে, মেয়েগুলোর চিৎকারে আর্মির পেট্রোলে যারা ছিলো তারা ছুটে যায় এবং আনসার সদস্যকে আটক করে আনসার কর্তৃপক্ষের কাছে হস্তান্তর করে। ব্যাপারটা এমন কি আদৌ সম্ভব যে, সংবাদপত্রে প্রকাশিত না হলে কিংবা প্রেস কনফারেন্স বা মিছিল না হলেও পার্বত্য চট্রগ্রামে যেকোন অন্যায়ের ক্ষেত্রে নিরাপত্তা বাহিনী তাদের সদস্যদের বিরুদ্ধে শাস্তিমূলক ব্যবস্থা গ্রহণ করে? নিরাপত্তা বাহিনীর যে কোন পর্যায়ের কাউকে জিজ্ঞাসা করলেই এর উত্তর জানা যাবে। যদিও কয়েকদিন আগেই, এই ঘটনার প্রেক্ষিতে এক লেখায় কে যেন বলেছিল যে, সেনাবাহিনী নাকি নারীঘটিত অপরাধে ‘জিরো টলারেন্স’ এর নীতি অনুসরণ করে থাকে। সত্যিই যদি তাই হয়, তাহলে এই একটি বিশেষ ঘটনা নিয়ে এত উচ্চকিত হওয়ার কারণ নিশ্চয় অপরাধীর শাস্তি নিশ্চিত করা নয়।